Roodepoort-kaping: Ma Marilize gaan huis toeMarilize en Eugene Bright. Marilize sal as buitepasiënt behandel word. “Sy het die afgelope drie weke elke naweek huis toe gekom. Ek het haar Vrydagoggende by die rehabilitasiesentrum gaan oplaai en Sondagaande weer teruggevat. Nou kom sy vir goed terug huis toe,” het Eugene Bright, Marilize se man, aan Maroela Media gesê. Volgens Bright loop sy vrou nou weer op haar eie maar sukkel nog. “Sy raak vinnig moeg en haar linkerbeen is nog aangetas. Sy dra ook nog ŉ nekstut wat na verwagting volgende maand verwyder sal word. Sy het nog baie seer en is ook baie emosioneel.” Maroela Media het vroeër berig Marilize het hul kinders, Damian (7) en Abigail (9), Vrydag 15 April, kort voor 15:00, by die Laerskool Horison in Roodepoort gaan oplaai met haar blou Hyundai i20. Sy het pas hulle ander dogtertjie, Martinique (1), by haar kleuterskool daar naby opgelaai, toe die motor deur drie mans gekaap is. Die verdagte wat bestuur het, het sowat 5 km verder, op ŉ skerp draai, beheer oor die motor verloor en oor ŉ randsteen gery, waarna die motor teen ŉ bakkie wat ŉ woonwa gesleep het, gebots het. Volgens Bright gaan dit goed met die kinders en is al drie terug by die skool. “Hulle is baie opgewonde oor hulle ma wat huis toe kom en die skole wat môre sluit, so hulle gaan nou lekker tyd saam met ons deurbring.” Bright het gesê die kinders sukkel steeds om die voorval te verwerk. “Hulle is nog bang om in ŉ voertuig te ry. As ŉ ander voertuig te naby ry of ewe skielik stilhou – dit vat aan hulle. Hulle is baie senuagtig.” Volgens Bright sal die gesin nou almal saam berading kry. Lees alle vorige berigte oor die Bright-gesin op Maroela Media.